CELEX: 32020D1331
Language: bg
Date: 2020-09-15 00:00:00
Title: Решение (ЕС) 2020/1331 на Европейската централна банка от 15 септември 2020 година за определяне на ръководителите на работни звена, които приемат делегирани решения относно надеждността и пригодността, и за отмяна на Решение (ЕС) 2017/936 (ЕЦБ/2020/39)

25.9.2020   
               
               
                  BG
               
               
                  Официален вестник на Европейския съюз
               
               
                  L 312/34
               
            
         РЕШЕНИЕ (ЕС) 2020/1331 НА ЕВРОПЕЙСКАТА ЦЕНТРАЛНА БАНКА
         от 15 септември 2020 година
         за определяне на ръководителите на работни звена, които приемат делегирани решения относно надеждността и пригодността, и за отмяна на Решение (ЕС) 2017/936 (ЕЦБ/2020/39)
         ИЗПЪЛНИТЕЛНИЯТСЪВЕТ НА ЕВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз,
         като взе предвид Устава на Европейската система на централните банки и на Европейската централна банка, и по-специално член 11.6 от него,
         като взе предвид Решение (ЕС) 2017/933 на Европейската централна банка от 16 ноември 2016 г. относно общата рамка за делегиране на правомощия за вземане на решения по отношение на правните инструменти във връзка с надзорните задачи (ЕЦБ/2016/40) (1), и по-специално членове 4 и 5 от него,
         като взе предвид Решение (ЕС) 2017/935 на Европейската централна банка от 16 ноември 2016 г. за делегирането на правомощието за приемане на решения относно надеждността и пригодността и оценката на изискванията за надеждност и пригодност (EЦБ/2016/42) (2), и по-специално член 2 от него,
         като има предвид, че:
         
                     (1)
                  
                  
                     Поради значителния брой решения, които Европейската централна банка (ЕЦБ) трябва да приема за изпълнението на надзорните си задачи, беше създадена процедура за приемане на конкретни делегирани решения.
                  
               
                     (2)
                  
                  
                     Решение за делегиране поражда действие след приемането на решение от Изпълнителния съвет, с което се определят един или повече ръководители на работни звена, които да вземат решения на основание решение за делегиране.
                  
               
                     (3)
                  
                  
                     При определянето на ръководителите на работни звена Изпълнителният съвет следва да вземе предвид важността на решението за делегиране и броя на адресатите, до които трябва да бъдат изпратени делегираните решения.
                  
               
                     (4)
                  
                  
                     С Решение (ЕС) 2017/936 на Европейската централна банка (ЕЦБ/2017/16) (3) се определят ръководителите на работни звена, които приемат делегирани решения съгласно член 2 от Решение (ЕС) 2017/935 (ЕЦБ/2016/42).
                  
               
                     (5)
                  
                  
                     В член 10.1 от Решение ЕЦБ/2004/2 (4) се предвижда, че Изпълнителният съвет взема решение относно броя, наименованието и компетентността на всяко от работните звена на ЕЦБ.
                  
               
                     (6)
                  
                  
                     На 1 октомври 2020 г. ще настъпят организационни промени в банковия надзор в ЕЦБ, включващи създаване на две допълнителни организационни звена, преразпределение на задачи и преименуване на организационни звена. В резултат на това Решение (ЕС) 2017/936 (ЕЦБ/2017/16) вече няма да отразява организационната структура на банковия надзор в ЕЦБ.
                  
               
                     (7)
                  
                  
                     Поискано е становището на председателя на Надзорния съвет по отношение на ръководителите на работни звена, на които следва да се делегира правомощието да приемат решения относно надеждността и пригодността.
                  
               
                     (8)
                  
                  
                     Поради това Решение (ЕС) 2017/936 (ЕЦБ/2017/16) следва да бъде отменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Делегирани решения относно надеждността и пригодността
            Делегираните решения съгласно член 2 от Решение (ЕС) 2017/935 (ЕЦБ/2016/42) се приемат от генералния директор или заместник-генералния директор на генерална дирекция „Управление и операции в ЕНМ“, или, ако те не са на разположение, от ръководителя на отдел „Надеждност и пригодност“ и един от следните ръководители на работни звена:
            
                        а)
                     
                     
                        генералния директор или заместник-генералния директор на генерална дирекция „Системни и международни банки“, ако надзорът върху съответното поднадзорно лице или група се осъществява от генерална дирекция „Системни и международни банки“;
                     
                  
                        б)
                     
                     
                        генералния директор или заместник-генералния директор на генерална дирекция „Универсални и диверсифицирани институции“, ако надзорът върху съответното поднадзорно лице или група се осъществява от генерална дирекция „Универсални и диверсифицирани институции“;
                     
                  
                        в)
                     
                     
                        генералния директор или заместник-генералния директор на генерална дирекция „Специализирани институции и по-малко значими институции“, ако надзорът върху съответното поднадзорно лице или група се осъществява от генерална дирекция „Специализирани институции и по-малко значими институции“.
                     
                  
         
            Член 2
            Отмяна и влизане в сила
            
               1.   Решение (ЕС) 2017/936 (ЕЦБ/2017/16) се отменя.
            
            
               2.   Настоящото решение влиза в сила на 1 октомври 2020 г.
            
         
         
            Съставено във Франкфурт на Майн на 15 септември 2020 година.
            
               
                  Председател на ЕЦБ
               
               Christine LAGARDE
            
         
         
            (1)  ОВ L 141, 1.6.2017 г., стр. 14.
         
            (2)  OВ L 141, 1.6.2017 г., стр. 21.
         
            (3)  Решение (ЕС) 2017/936 на Европейската централна банка от 23 май 2017 г. за определяне на ръководителите на работни звена, които приемат делегирани решения относно надеждността и пригодността (ЕЦБ/2017/16) (ОВ L 141, 1.6.2017 г., стр. 26).
         
            (4)  Решение ЕЦБ/2004/2 от 19 февруари 2004 г. за приемане на Процедурния правилник на Европейската централна банка (ОВ L 80, 18.3.2004 г., стр. 33).